ญี่ปุ่นตอบโต้ “ทรัมป์” กล่าวหาจงใจลดค่าเงิน ยืนยันเป็นไปตามกลไกตลาด
ญี่ปุ่นตอบโต้ "ทรัมป์" กล่าวหาจงใจลดค่าเงิน ยืนยันอัตราแลกเปลี่ยนเงินตราต่างประเทศเป็นไปตามกลไกตลาด
1 ก.พ. 2560

นายมาซะซึกุ อาซากาวา ผู้ช่วยรัฐมนตรีประจำกระทรวงการคลังญี่ปุ่น ฝ่ายกิจการระหว่างประเทศ ได้ออกมาตอบโต้ถ้อยแถลงของนายโดนัลด์ ทรัมป์ ประธานาธิบดีสหรัฐ ที่ก่อนหน้านี้ได้กล่าวหาว่า ญี่ปุ่นจงใจลดค่าเงินของประเทศ เพื่อสร้างความได้เปรียบทางการค้า โดยนายอาซากาวา โต้กลับว่า คำวิจารณ์ของทรัมป์นั้นดูเหมือนจะไม่จริงในแง่ของนโยบายการเงินของญี่ปุ่น ซึ่งมีเป้าหมายที่จะจัดการกับภาวะเงินฝืด
“อัตราแลกเปลี่ยนเงินตราต่างประเทศนั้นเป็นไปตามกลไกตลาด เราไม่ได้เข้าไปปั่นค่าเงินแต่อย่างใด ผมยังไม่ค่อยเข้าใจว่าจริงๆแล้วคุณทรัมป์พูดถึงอะไร” นายอาซากาวา กล่าวว่า
พร้อมกับเสริมว่า ญี่ปุ่นไม่ได้เข้าไปแทรกแซงตลาดเงินมาเป็นเวลานานแล้ว ถ้อยแถลงดังกล่าวมีขึ้นภายหลังจากที่ประธานาธิบดีโดนัลด์ ทรัมป์ กล่าวหาจีนและญี่ปุ่นว่า จงใจลดค่าเงินของประเทศ
อนึ่งก่อนหน้านี้ ทรัมป์ ระบุว่า “คุณดูสิ่งที่จีนกระทำ คุณดูสิ่งที่ญี่ปุ่นกระทำในช่วงหลายปีที่ผ่านมา พวกเขาลงไปเล่นในตลาดเงิน พวกเขาได้ลดค่าเงิน และเราก็ได้แต่นั่งเฉยๆเหมือนเป็นหุ่น”
 